পুলিশ ও প্রশাসন সূত্রে জানা গিয়েছে, সেতুতে কাজ চলায় একমুখী করা হয়েছিল পথ। সেতু অভিমুখে অতিরিক্ত গাড়ির চাপ এড়াতে জেলা পুলিশের ট্রাফিক হেড কোয়ার্টারের নির্দেশে যান চলাচল নিয়ন্ত্রণ করা হচ্ছিল দিনভর। তার পরেও এড়ানো যায়নি যানজট। রাস্তার ধার ঘেঁষে দাঁড়িয়ে থাকতে দেখা গিয়েছে ট্রাক, ডাম্পার সহ ভারী যানবাহনকে। পূর্ত, সড়ক দফতরের কর্তারা অবশ্য আশ্বস্ত করেছেন, দীর্ঘ সময় নয়, সংস্কারের জন্য বুধবার গোটাদিন, আরও বেশি হলে বৃহস্পতিবার একবেলা যানজট হতে পারে। বছর তিনেক আগে এই সেতু সংস্কার করেছিল একটি সংস্থা। তাদের রক্ষণাবেক্ষণের দায়িত্ব শেষ হওয়ার আগে সেতুর কয়েকটি ক্ষতিগ্রস্ত ‘এক্সপ্যানশন জয়েন্ট’ মেরামতির কাজ চলছে।